DIRETTIVA TAL-KUMMISSJONI 2007/73/KE
tat-13 ta’ Diċembru 2007
li temenda ċerti Annessi tad-Direttivi tal-Kunsill 86/362/KEE u 90/642/KEE rigward il-livelli massimi ta’ residwi għal acetamiprid, atrazine, deltamethrin, imazalil, indoxacarb, pendimethalin, pymetrozine, pyraclostrobin, thiacloprid u trifloxystrobin
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali (1), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta’ Novembru ta’ l-1990 dwar l-iffissar ta’ livelli massimi għal residwi tal-pestiċidi u fuq ċerti prodotti oriġinarji mill-pjanti, inkluż il-frott u l-ħaxix (2), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (3), u b’mod partikolari l-Artikolu 4(1)(f) tagħha,
Billi:
(1)
Skond id-Direttiva 91/414/KEE, l-awtorizzazzjonijiet ta’ prodotti għall-protezzjoni tal-pjanti għall-użu fuq ħxejjex speċifiċi huma r-responsabbiltà ta’ l-Istati Membri. Awtorizzazzjonijiet ta’ dan it-tip għandhom ikunu bbażati fuq l-evalwazzjoni ta’ l-effetti fuq is-saħħa tal-bniedem u ta’ l-annimali u ta’ l-influwenza fuq l-ambjent. L-elementi li għandhom jitqiesu f’dawn l-evalwazzjonijiet jinkludu l-espożizzjoni ta’ l-operaturi u ta’ persuni fil-qrib u l-impatt fuq l-ambjenti ta’ l-art, l-ilma u l-arja, kif ukoll l-impatt fuq il-bnedmin u l-annimali mill-konsum ta’ residwi fuq ħxejjex li jkunu ġew ittrattati.
(2)
Il-livelli massimi ta’ residwi (MRLs) jirriflettu l-użu ta’ kwantitajiet minimi ta’ pestiċidi għall-protezzjoni effettiva tal-pjanti, li jiġu applikati b’tali mod li l-ammont ta’ residwi jkun l-iżgħar ammont prattikabbli u jkun tossikoloġikament aċċettabbli, b’mod partikolari fir-rigward ta’ l-istima tal-konsum fid-dieta.
(3)
Għal atrazine ġew stabbiliti MRLs temporanji fid-Direttiva 86/362/KEE mid-Direttiva tal-Kummissjoni 2007/7/KE (4), sakemm titressaq id-data mill-applikant. Wara eżaminazzjoni ulterjuri, deher li għandu jingħata aktar żmien sabiex tiġi ġġenerata d-data ta’ provi ta’ residwi. Għalhekk jixraq li tiġi estiża l-validità ta’ l-MRLs temporanji għall-atrazine.
(4)
L-MRLs għall-pestiċidi koperti mid-Direttiva 90/642/KEE għandhom jinżammu taħt eżaminazzjoni u jistgħu jiġu mmodifikati sabiex jitqiesu użi ġodda jew mibdula. Tagħrif dwar użi ġodda jew mibdula ġie kkomunikat lill-Kummissjoni, li għandu jwassal għal bidliet fil-livelli ta’ residwi ta’ acetamiprid, deltamethrin, indoxacarb, pendimethalin, pymetrozine, pyraclostrobin, thiacloprid u trifloxystrobin.
(5)
Fir-rigward ta’ imazalil Stat Membru informa lill-Kummissjoni dwar ix-xewqa tiegħu li jirrevedi l-livelli massimi ta’ residwi nazzjonali skond l-Artikolu 8 tad-Direttiva 90/642/KEE fid-dawl ta’ tħassib dwar il-konsum mill-konsumatur. Proposti għar-reviżjoni tal-livelli massimi ta’ residwi tal-Komunità tressqu quddiem il-Kummissjoni.
(6)
L-esponiment tul il-ħajja tal-konsumaturi għall-pestiċidi imsemmi f’din id-Direttiva permezz ta’ prodotti alimentari li jista’ jkollhom ir-residwi ta’ dawn il-pestiċidi, ġie stmat u evalwat skond il-proċeduri u l-prassi użati fi ħdan il-Komunità, b’kunsiderazzjoni tal-linji ta’ gwida maħruġa mill-Organizzazzjoni Dinjija tas-Saħħa (5). Skond dawk l-istimi u l-evalwazzjonijiet, l-MRLs għal dawk il-pestiċidi għandhom jiġu ffissati sabiex ikun żgurat li ma jinqabiżx il-limitu aċċettabbli ta’ konsum ta’ kuljum fid-dieta.
(7)
Doża akuta ta’ referenza (DAR) ġiet stabbilita għal acetamiprid, deltamethrin, imazalil, indoxacarb, pymetrozine, pyraclostrobin u thiacloprid. L-esponiment akut tal-konsumaturi permezz ta’ kull wieħed minn dawn il-pestiċidi permezz ta’ prodotti alimentari li jista’ jkollhom ir-residwi ta’ dawn il-pestiċidi ġie stmat u evalwat skond il-proċeduri u l-prassi użati bħalissa fi ħdan il-Komunità, b’kunsiderazzjoni tal-linji ta’ gwida maħruġa mill-Organizzazzjoni Dinjija tas-Saħħa. L-opinjonijiet tal-Kumitat Xjentifiku dwar il-Pjanti (SCP), b’mod partikolari l-pariri u r-rakkomandazzjonijiet li jikkonċernaw il-protezzjoni tal-konsumaturi mill-prodotti alimentari li jkunu ġew ittrattati bil-pestiċidi (6), ittieħdu f’kunsiderazzjoni. Skond l-istima tal-konsum fid-dieta, l-MRLs għal dawk il-pestiċidi għandhom jiġu ffissati sabiex ikun żgurat li ma jinqabiżx l-ARfD. Fil-każ tas-sustanzi l-oħra, l-istima tat-tagħrif disponibbli wriet li l-ebda ARfD mhi meħtieġa u li għaldaqstant mhix neċessarja stima fuq perjodu ta’ żmien qasir.
(8)
Fejn l-użi awtorizzati ta’ prodotti għall-protezzjoni tal-pjanti ma jirriżultawx f’livelli li jistgħu jiġu osservati ta’ residwi ta’ pestiċidi ġewwa jew fuq il-prodott alimentari, jew fejn ma hemmx użi awtorizzati, jew fejn l-użi li jkunu ġew awtorizzati mill-Istati Membri ma jkunux ġew sostnuti bid-data meħtieġa, jew fejn l-użi f’pajjiżi terzi li jirriżultaw f’residwi ġewwa jew fuq il-prodotti alimentari li għandhom mnejn jidħlu fiċ-ċirkolazzjoni fis-suq Komunitarju ma jkunux ġew sostnuti bit-tali data meħtieġa, l-MRLs għandhom jiġu ffissati fil-livell minimu tad-determinazzjoni analitika.
(9)
L-iffissar jew l-immodifikar tal-livell Komunitarju ta’ l-MRLs proviżorji ma jżommx lill-Istati Membri milli jistabbilixxu MRLs proviżorji għal acetamiprid, indoxacarb, pyraclostrobin, thiacloprid u trifloxystrobin skond l-Artikolu 4(1)(f) tad-Direttiva 91/414/KEE u l-Anness VI ta’ dik id-Direttiva. Huwa meqjus li perjodu ta’ erba’ snin huwa biżżejjed sabiex jiġu permessi aktar użi ta’ dawn is-sustanzi. L-MRLs proviżorji tal-Komunità għandhom imbagħad isiru definittivi.
(10)
Għalhekk jeħtieġ li jiġu mmodifikati l-MRLs stabbiliti fid-Direttivi 86/362/KEE u 90/642/KEE, sabiex ikun jista’ jkun hemm sorveljanza u kontroll xierqa ta’ l-użi tal-prodotti għall-protezzjoni tal-pjanti kkonċernati u biex jitħares il-konsumatur. Fejn l-MRLs diġà ġew definiti fl-Annessi ta’ dawk id-Direttivi, huwa xieraq li jiġu mmodifikati. Fejn l-MRLs għadhom ma ġewx definiti, huwa xieraq li jiġu ffissati għall-ewwel darba.
(11)
Permezz ta’ l-Organizzazzjoni Dinjija tal-Kummerċ, is-sħab kummerċjali tal-Komunità ġew ikkonsultati dwar l-livelli massimi ġodda ta’ residwi u tqiesu l-kummenti tagħhom dwar dawn il-livelli.
(12)
Id-Direttivi 86/362/KEE u 90/642/KEE għandhom għaldaqstant jiġu emendati skond dan.
(13)
Il-miżuri previsti f’din id-Direttiva huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
Id-Direttiva 86/362/KEE hija emendata skond l-Anness I ta’ din id-Direttiva.
Artikolu 2
Id-Direttiva 90/642/KEE hija emendata skond l-Anness II ta’ din id-Direttiva.
Artikolu 3
L-Istati Membri għandhom jadottaw u jippubblikaw, sa mhux aktar tard mill-14 ta’ Ġunju 2008, il-liġijiet, ir-regolamenti, u d-dispożizzjonijiet amministrattivi meħtieġa biex jikkonformaw ma’ din id-Direttiva, minbarra għal deltamethrin u atrazine, li għalihom dawn se jadottawhom u jippubblikawhom sat-18 ta’ Diċembru 2007 u għal imazalil, li għaliha se jadottaw u jippubblikawhom sa mhux aktar tard mill-14 ta’ Settembru 2008. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mill-15 ta’ Ġunju 2008, ħlief għal deltamethrin u atrazine li għalihom għandhom jiġu applikati mid-19 ta’ Diċembru 2007 u għal imazalil li għaliha għandhom jiġu applikati mhux aktar tard mill-15 ta’ Settembru 2008.
Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif trid issir din it-tip ta’ referenza.
Artikolu 4
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmula fi Brussell, 13 ta’ Diċembru 2007.